P6_TA(2006)0278

Kelet-Timor

Az Európai Parlament állásfoglalása Kelet-Timorról

Az Európai Parlament,

- tekintettel a Kelet-Timorról szóló korábbi állásfoglalásaira,

- tekintettel az Elnökségnek az Európai Unió nevében kiadott Kelet-Timorról szóló 2006. május 31-i nyilatkozatára,

- tekintettel az ENSZ főtitkára különmegbízottjának a Biztonsági Tanács előtt tett beszámolójára (5432. ülés),

- tekintettel eljárási szabályzata 115. cikkének (5) bekezdésére,

A. mivel Kelet-Timorban 2006 áprilisa óta - amikor a fegyveres erők harmadát, mintegy 600 katonát elbocsátottak a hadseregből - tombol az erőszak; és mivel 2006. április 28- 29-én a fegyveres erők és az elbocsátott katonák, valamint az őket támogató civilek közötti fegyveres összecsapás vitatott számú halálos áldozattal járt;

B. mivel a nyugtalanság, a zavargások és a bandák által elkövetett erőszakos cselekmények következtében sok embert megöltek, még többet megsebesítettek, és a pánikba esett lakosok tízezrei menekültek el a fővárosból és továbbra is a környező hegyekben, vagy az egyház, az ENSZ és a nagykövetségek védelme alatt tartózkodnak;

C. mivel az ENSZ tájékoztatása szerint 2006. május 25-én katonák fegyvertelen rendőrökre nyitottak tüzet, akik közül kilencen meghaltak és 27-en megsebesültek;

D. mivel a kelet-timori politikai helyzet a belügyminiszter és a védelmi miniszter lemondása, valamint a kelet-timori hatóságok által tett erőfeszítések és az elfogadott intézkedések ellenére továbbra is instabil;

E. mivel a tiltakozók a miniszterelnök, Mari Alkatiri lemondását követelik;

F. mivel a drámai biztonsági és politikai krízis rosszabbodása miatt a kelet-timori hatóságok külföldi csapatok segítségét kérték az erőszak megfékezéséhez, valamint a jog és a rend helyreállításához;

G. bátorítva Xanana Gusmão elnök és Ramos-Horta miniszter a kormány nevében tett erőfeszítéseit, és követelve a politikai és társadalmi stabilitás helyreállítását, beleértve az elbocsátott katonák, rendőrtisztek és szolgálati helyüket az ENSZ megfigyelőinek jelenlétében elhagyott ügynökök képviselőivel való tárgyalások megkezdését;

H. mivel az ENSZ menekültügyi főbiztosa szerint a fegyveres erők harmadának elbocsátása és a rendőri erők felbomlása miatt kirobbant, és a bandák által szított erőszak miatt tovább növekvő feszültség következtében az elmúlt hetekben több mint 100000 ember hagyta el az otthonát;

I. mivel az ENSZ kelet-timori, valaha 11000 katonából és civil személyzetből álló, de mára 130 alkalmazottra, rendőrre és katonai tanácsadóra fogyatkozott missziójának (jelenleg UNOTIL) mandátuma - amelyet az ENSZ Biztonsági Tanácsa az ENSZ főtitkár egy éves hosszabbítást kérő javasl ata ellenéremájusban csak egy hónapra hosszabbított meg - 2006. június 20-án lejár,

J. mivel a munkanélküliek száma Kelet-Timorban - ahol a népesség 40%-a a szegénységi küszöb alatt él, és 60%-a 18 éves vagy annál fiatalabb - eléri a 80%-ot;

K. mivel Kelet-Timor népének elidegeníthetetlen joga van a szuverenitáshoz, különösen a természeti erőforrásaihoz;

1. sürgeti a kelet-timori feleket, hogy tartózkodjanak az erőszaktól, vegyenek részt egy minden érintettre kiterjedő párbeszédben a politikai nézeteltérések rendezése érdekében, és vegyenek részt a jogi és alkotmányos keretek között zajló demokratikus folyamatban, ezáltal hozzájárulva a társadalmi és politikai stabilitás helyreállításához;

2. üdvözli a kelet-timori hatóságok döntését, miszerint nemzetközi vizsgálatot kérnek az 2006. április 28- 29-i és 2006. május 23- 25-i eseményekkel kapcsolatban, amikor a kelet-timori fegyveres erők és a korábban elbocsátott katonák és az őket támogató civilek közötti fegyveres összecsapások vitatott számú halálos áldozattal jártak;

3. sürgeti a Kelet-Timor kormányát és elnökét, hogy az alkotmány teljes betartásával tegyenek meg minden szükséges lépést az erőszak megszüntetésére, valamint a biztonságos és stabil helyzet megteremtésére;

4. megjegyzi, hogy a nemzetközi közösség, különösen az ENSZ és a Biztonsági Tanács kiemelkedő fontosságú szerepet játszik a kelet-timori helyzet konszolidálásában, az ország függetlenségének és szuverenitásának biztosításában, valamint e fiatal nemzet demokráciájának megszilárdításában;

5. hangsúlyozza, hogy az ENSZ kelet-timori missziója létszámának elmúlt négy évben bekövetkezett fokozatos csökkenésének folyamatát vissza kell fordítani, és kéri egy ENSZ által vezetett rendőri erő sürgős kialakítását a stabilitás helyreállítása érdekében, és egy ENSZ által delegált békefenntartó erő létrehozását a kelet-timori hatóságok 2006. június 13-i kérésének megfelelően;

6. üdvözli az ENSZ megbízatásának - a főtitkár javaslatainak megfelelő - kiterjesztését, és kéri, hogy a békefenntartó egységek és a polgári rendőri egységek addig maradjanak Kelet-Timorban, amíg az ország saját fegyveres erői és rendőrsége át tudja vállalni ezeket a feladatokat;

7. Kelet-Timor szuverén hatóságai és az országban jelenleg az ENSZ felügyelete és ellenőrzése alatt álló nemzetközi erőkre ruházott megbízatás jellegzetessége tekintetében ajánlja a nemzetközi erők közötti horizontális kommunikáció és együttműködés hatékony csatornáinak létrehozását a kelet-timori emberek legjobb érdekeinek szolgálata, a közrend helyreállítása és a teljes intézményi normalitáshoz való gyors viszszatérés érdekében;

8. üdvözli Kelet-Timor csatlakozását az AKCS-országokhoz;

9. elismeri Kelet-Timor politikai, technikai és pénzügyi támogatásra irányuló igényét az infrastruktúra és az igazgatási struktúrák újjáépítése terén, amelyek létfontosságúak a fejlesztési terve végrehajtásának újrakezdése tekintetében;

10. felhívja az Európai Uniót és a nemzetközi közösséget, hogy tartsák fenn és fokozzák a kelet-timori demokrácia és demokratikus kultúra megszilárdításához szükséges támogatást, amely a többpártrendszer és intézmények - nevezetesen a parlament, a kormány, az igazságszolgáltatás, a biztonsági, védelmi és bűnüldözési erők - építésére összpontosít, valamint hogy vegyenek részt a médialefedettség egész országra történő kiterjesztésében, továbbá az oktatási és egészségügyi hálózatok megerősítésében, külön hangsúlyt fektetve a gyermekek és a nők szükségleteire;

11. felhívja a nemzetközi közösséget, hogy lényegesen növelje az emberi jogok kelet-timori hatékony ellenőrzésének támogatását, és nyújtson segítséget a helyi emberi jogi csoportok létrehozásához és a viszszaélések áldozatait támogató helyi szolgálatokhoz;

12. felhívja a Tanácsot és a Bizottságot, hogy ösztönözze a kelet-timori hatóságokat a félkatonai csoportok, fegyveres bandák és fegyveres civilek betiltására, feloszlatására és lefegyverzésére, és a kelet-timori kormánnyal tartott valamennyi hivatalos találkozón és a legmagasabb szinten adjon hangot aggodalmának a rendőrségi erőszak miatt;

13. felhívja a kelet-timori állami képviselőket, hogy tartsák be a nemzetközi emberi jogi előírásokat és biztosítsák, hogy a polgárok rendőrség és fegyveres erők általi kezelése megfeleljen a nemzetközi emberi jogi normáknak és előírásoknak;

14. felhívja az Elnökök Értekezletét engedélyezze egy parlamenti ad hoc delegáció küldését 2006 őszén Kelet-Timorba a politikai helyzet és az európai uniós támogatási programok megfelelőségének értékelésére;

15. utasítja elnökét, hogy továbbítsa ezt az állásfoglalást a Tanácsnak, a Bizottságnak, Kelet-Timor állami hatóságainak (nevezetese az elnöknek, a parlamentnek és a kormánynak), a közös kül- és biztonságpolitika főképviselőjének, az ENSZ főtitkára különmegbízottjának és az ENSZ Biztonsági Tanácsának.

--------------------------------------------------